**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 05.01.2019, ora 08.00 – 06.01.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 06.01.2019, ora 7.00**

**RÂURI**

**Debitele au fost,** **în general, în scădere**, exceptând râurile din bazinele hidrografice Someșul Mic, Crasna, Barcău și cele din Dobrogea, unde au fost relativ staționare.

Debitele se situează în general la valori cuprinse între 30-90% din mediile multianuale lunare, mai mari (peste 100% din normalele lunare) pe râurile din bazinele hidrografice: Suceava, Moldova, Trotuș, pe cursul superior şi mijlociu al Siretului, cursul superior al Prutului, pe râul Cibin și pe râurile din Dobrogea şi sub 30% din mediile multianuale pe Moraviţa și pe unii afluenți ai Argeșului superior.

Formațiunile de gheață existente în majoritatea bazinelor hidrografice (cu excepția Crișului Alb, Crișului Negru și, izolat, pe râurile din Banat) au fost în extindere și intensificare.

S-a intensificat curgerea de năboi (zăpadă îngheţată în albie) pe râurile din vestul, nordul, estul și centrul țării.

**Nivelurile** pe râuri la staţiile hidrometrice **se situează sub** **COTELE DE ATENŢIE**.

**Debitele vor fi în general în scădere**, exceptând râurile din bazinul hidrografic Vedea, cele din Dobrogea, bazinele inferioare ale Argeșului și Ialomiței, unde vor fi relativ staționare.

Formațiunile de gheață existente în majoritatea bazinelor hidrografice vor fi în extindere și intensificare.

Se va intensifica curgerea de năboi (zăpadă îngheţată în albie) pe râurile din centrul, estul și sudul țării.

**Nivelurile** pe râuri la staţiile hidrometrice **se vor situa sub** **COTELE DE ATENŢIE.**

**DUNĂRE**

**Debitul la intrarea în ţară** (secţiunea Baziaş) în intervalul 05-06.01.2019 **a fost în scădere, având valoarea de 4000 m3/s**, sub media multianuală a lunii **ianuarie (4950 m3/s).**

În aval de Porţile de Fier debitele au fost în scădere pe sectorul Gruia – Oltenița, staționare la Călărași și în creștere pe sectorul Cernavodă – Tulcea.

**Debitul la intrarea în ţară** (secţiunea Baziaş) **va fi în scădere (3900 m3/s).**

În aval de Porţile de Fier debitele vor fi în scădere pe sectorul Gruia – Vadu Oii şi în creștere pe sectorul Brăila – Tulcea.

**2.** **Situaţia meteorologică în intervalul 05.01.2019, ora 08.00 –06.01.2019, ora 06.00**

**În ţară,** vremea a fost rece în majoritatea zonelor, geroasă dimineața local în centru și în sud, iar noaptea în estul Transilvaniei și în nordul Olteniei. Pe parcursul zilei cerul a fost variabil în sud și sud-est, dar cu înnorări în restul teritoriului, iar aria ninsorilor s-a extins cuprinzând vestul, apoi nordul și centrul țării. În cursul nopții cerul s-a înnorat și în regiunile sudice, unde a nins doar pe spații restrânse. Vântul a suflat slab și moderat, cu unele intensificări în zona montană înaltă, cu până la 65...70 km/h și local în Crișana și Moldova, unde rafalele au atins 45...55 km/h. Stratul de zăpadă s-a menținut în zonele montane, unde măsura pe platformele stațiilor meteorologice până la 172 cm (în Masivul Făgăraș), în Maramureș, până la 30 cm, în cea mai mare parte a Transilvaniei, până la 19 cm, local în Oltenia până la 17 cm, în Crișana, Banat, Moldova și nord-vestul Munteniei, până la 4...8 cm. Temperaturile maxime s-au încadrat între -6 grade la Ocna Șugatag, Câmpeni, Joseni, Întorsura Buzăului și Petroșani și 3 grade la Râmnicu Sărat, iar la ora 06.00 se înregistrau valori termice între -10 grade la Toplița, Miercurea Ciuc, Întorsura Buzăului și Voineasa și -1 grad la Sânnicolau Mare, Calafat, Băilești și Botoșani. La începutul zilei s-a semnalat ceață local în sudul Dobrogei și al Munteniei și cu totul izolat în Banat și Oltenia.

**Observaţie:** *începând de ieri, de la ora 06, au fost în vigoare 3 atenționări cod galben privind fenomene meteorologice periculoase imediate, câte 1 emisă de CNPM București pentru Muntenia, SRPV Constanța și SRPV Timișoara*.

**La Bucureşti,** vremea a fost predominant frumoasă, dar rece, mai ales dimineața și la începutul nopții. Cerul a fost mai mult senin, cu înnorări la sfârșitul intervalului. Vântul a suflat slab până la moderat. Temperatura maximă a fost de 0 grade la Afumați și Filaret și 1 grad la stația meteo Băneasa, iar la ora 06.00 se înregistrau -5 grade la toate stațiile meteo.

**3. Prognoza meteorologică în intervalul 06.01.2019, ora 08.00 –07.01.2019, ora 08.00**

**În ţară,** vremea va fi rece în majoritatea zonelor, în special în cursul nopții când local, în regiunile intracarpatice, va fi ger. Cerul va fi mai mult noros și va ninge în zonele montane, în centrul, estul și sudul teritoriului și doar izolat, pe timpul zilei, în rest. Ninsorile vor fi în general slabe, exceptând zona Carpaților Meridionali, iar în a doua parte a zilei și la începutul nopții și jumătatea de vest a Munteniei, unde va ninge moderat cantitativ cu depunere de strat nou de zăpadă în medie de 6...10 cm. Vântul va sufla slab și moderat, cu intensificări la munte, în special pe creste, unde va viscoli ninsoarea, iar temporar și în regiunile estice și sud-estice și local în cele de vest și de sud-vest, determinând izolat și trecător transport de zăpadă. Temperaturile maxime se vor încadra între -6 și 4 grade, iar cele minime în general între -13 și -3 grade.

**La Bucureşti,** vremea va fi relativ rece. Cerul va fi noros, temporar va ninge, iar vântul va sufla slab până la moderat. Ninsoarea va fi în general slabă, dar spre seară și la începutul nopții va deveni moderată cantitativ și va depune un strat de zăpadă în medie de 6...8 cm. Temperatura maximă va fi de 0...1 grad, iar cea minimă de -5...-4 grade.

**4. Buletin nivometeorologic emis pentru perioada 05-06.01.2019**

**Starea stratului de zăpadă în data de 05.01.2019, ora 14:00**

În ultimele 24 de ore vremea a fost rece, geroasă noaptea și dimineața, iar la peste 1600 metri s-a menținut geroasă și în cursul zilei. Cerul a fost variabil, cu înnorări temporare și izolat a nins slab. Vântul a suflat slab și moderat, cu intensificări izolate pe creste. Pe arii restrânse s-a semnalat ceață, asociată cu depunere de chiciură. Stratul de zăpadă s-a menținut sau a scăzut ușor, cu până la 5 cm. La ora 14:00 acesta măsura 172 cm la Bâlea-Lac, 112 cm la Vf. Omu, 97 cm la Vlădeasa 1400, 70 cm la Semenic, 65 cm la Vf. Călimani, 69 cm la Sinaia, 59 cm la Parâng, 68 cm la Vf. Vlădeasa, 58 cm Vf. Țarcu, 54 cm la Vf. Ceahlău, 40 cm la Predeal, 26 cm la Vf. Iezer-Rodnei, 22 cm la Fundata.

**Evoluţia vremii în intervalul 05.01.2019, ora 20:00 – 06.01.2019, ora 20:00**

Vremea va fi în general închisă și rece, geroasă noaptea în întreaga zona montană, precum și în cursul zilei la peste 1600 metri. Cerul va fi mai mult noros și va ninge în întreaga zona montană. Se va depune un strat proaspăt de câțiva cm de zăpadă uscată și ușoară de tip pulver, exceptând masivele montane din sud (Făgăraș, Bucegi, Țarcu, Parâng), unde se pot depune local 10-15 cm de zăpadă proaspătă. Vântul va deveni în general moderat cu intensificări temporare de 40-50 km/h, iar în zona înaltă va depăși 70-80 km/h, viscolind și spulberând zăpada. Local se va semnala ceață însoțită și de depuneri de chiciură.

**Peste 1800 m:** temperaturi minime: -20...-15 gr.C; temperaturi maxime: -18...-13 gr.C;

**Sub 1800 m:** temperaturi minime: -15...-10 gr.C; temperaturi maxime: -13 la -8 gr.C.

**Stabilitatea şi evoluţia stratului de zăpadă în masivul Făgăraș: risc mare**

La altitudini de peste 1800 m peste actualul strat instabil de 30-40 cm se vor mai depune 10-15 cm de zăpadă proaspătă de tip pulver. Datorită temperaturilor foarte coborâte procesul de transformare al cristalelor de zăpadă va fi încetinit. Se vor menține și forma noi plăci de vânt, mai ales pe versanții cu expoziție sudică. Declanșarea avalanșelor este posibilă la supraîncărcări slabe ale stratului, iar pe numeroase pante sunt condiții de declanșare a avalanșelor, inclusiv de dimensiuni medii sau izolat mari.

La altitudini mai mici de 1800 m stratul de zăpadă va crește, iar pe pantele mai înclinate se va menține puțin stabilizat în partea sa superioară. Declanșările de avalanșe sunt posibile inclusiv la supraîncărcări mici cu turiști sau schiori.

**Stabilitatea şi evoluţia stratului de zăpadă în masivul Bucegi: risc mare**

La altitudini de peste 1800 m întâlnim numeroase plăci de vânt, îndeosebi pe versanții nord-estici, estici și sud-estici, peste care se va depune un strat prospăt de zăpadă pulver de până la 10 cm, menținând astfel stratul instabil în partea sa superioară, mai ales în primii 30-40 cm. Declanșarea avalanșelor este posibilă la supraîncărcări oricât de slabe ale stratului existent.

Și la altitudini mai mici de 1800 m stratul de zăpadă va crește și se va menține ușor instabil, mai ales pe văile cu acumulări mai însemnate de zăpadă. Declanșările de avalanșe sunt posibile la supraîncărcări slabe pe pantele cele mai înclinate, iar în cazuri izolate pot fi și de dimensiuni medii.

**Stabilitatea şi evoluţia stratului de zăpadă în masivele Țarcu-Godeanu: risc însemnat**

La peste 1800 m sunt se vor forma noi plăci de vânt și cruste de gheață la suprafață datorită vântului intens și a ninsorilor viscolite, izolat moderate cantitativ. Primii 25-40 cm de zăpadă (în funcție de văile și zonele cu acumulări mai mari de zăpadă) au rezistența scăzută, fiind puțin stabilizați. Sub 1800 m stratul are grosimi de până la 80 cm, fiind cu rezistență scăzută în primii 25 cm. Declanşarea avalanşelor va fi posibilă mai ales la supraîncărcări slabe, pe pantele cele mai înclinate.

**Stabilitatea şi evoluţia stratului de zăpadă în masivul Parâng - Șureanu: risc însemnat**

Actualul strat de zăpadă instabil în jumătatea sa superioară va mai crește datorită ninsorilor prognozate, iar datorită temperaturilor foarte scăzute cristalele nu vor suferi transformări semnificative. Se vor forma noi plăci de vânt, în special pe versanții sudici și sud-estici de la peste 1800 m, iar pe văi și în zonele adăpostite se vor menține depozitele însemnate de zăpadă mai vechi. Declanșarea avalanşelor va fi posibilă mai ales la supraîncărcări slabe pe pantele mai înclinate, dar izolat se pot declanşa și avalanșe de dimensiuni mai mari prin antrenarea straturilor subiacente mai vechi.

**Stabilitatea şi evoluţia stratului de zăpadă în Munții Vlădeasa–Muntele Mare: risc însemnat**

Deși ninsorile din următorul interval nu vor fi însemnate, stratul de zăpadă recentă de până la 20 cm depus în ultimele zile este nestabilizat. Declanşarea avalanşelor este posibilă la supraîncărcări (cu turiști/schiori), inclusiv dintre cele mai slabe, pe pantele mai înclinate.

**Stabilitatea şi evoluţia stratului de zăpadă în Grupa Nordică a Carpaților Orientali**

**(zona Munților Rodnei): risc însemnat**

Deși va ninge, cantitățile de precipitații vor fi în general slabe, iar datorită temperaturilor foarte coborâte structura stratului se va menține aproape neschimbată, menținându-se în interior plăcile mai vechi de vânt și crustele subțiri de gheață, iar în zonele adăpostite și pe văi depozitele însemnate de zăpadă cu rezistență relativ scăzută. Declanşarea avalanşelor este posibilă la peste 1800 m la supraîncărcări slabe, mai ales pe pantele înclinate, iar la altitudini mai joase sunt posibile doar în cazuri izolate, la supraîncărcări mari, stratul de zăpadă nefiind semnificativ.

**Stabilitatea şi evoluţia stratului de zăpadă în Grupa Centrală a Carpaților Orientali**

**(zona Munților Călimani – Bistriței - Ceahlău): risc însemnat**

Pe fondul ninsorilor prognozate la suprafață se vor depune câțiva cm de zăpadă prospătă tip pulver, menținându-se astfel la peste 1800 m stratul puțin stabilizat. Noi plăci de vânt se vor mai forma, precum și depozite de zăpadă pe văi și în zonele adăpostite datorită vântului mai intens din zona înaltă. La altitudini sub 1800 m stratul are dimensiuni mai reduse și este relativ stabilizat. Declanşarea avalanşelor va fi posibilă la peste 1800 m mai ales la supraîncărcări, cu precădere pe pantele mai înclinate, iar la altitudini mai mici de 1800 m declanșările sunt posibile doar în cazuri izolate, la supraîncărcări mari.

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **FĂGĂRAŞ** | **RISC MARE (4)** | **RISC ÎNSEMNAT (3)** |
| **BUCEGI** | **RISC MARE (4)** | **RISC ÎNSEMNAT (3)** |
| **ȚARCU – GODEANU** | **RISC ÎNSEMNAT (3)** | **RISC ÎNSEMNAT (3)** |
| **PARÂNG - ȘUREANU** | **RISC ÎNSEMNAT (3)** | **RISC ÎNSEMNAT (3)** |
| **MUNȚII VLĂDEASA – MUNTELE MARE** | **RISC ÎNSEMNAT (3)** | **RISC ÎNSEMNAT (3)** |
| **GRUPA NORDICĂ A CARPAȚILOR ORIENTALI (ZONA MUNȚILOR RODNEI)** | **RISC ÎNSEMNAT (3)** | **RISC MODERAT (2)** |
| **GRUPA CENTRALĂ A CARPAȚILOR ORIENTALI (ZONA MUNȚILOR CĂLIMANI – BISTRIȚEI - CEAHLĂU)** | **RISC ÎNSEMNAT (3)** | **RISC MODERAT (2)** |

**RISC MARE** ■ -stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncărcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT** ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT** AA – declanşările de avalanşe sunt posibile mai ales la supraîncărcări mari şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare.

***II. CALITATEA APELOR***

Nuau fost semnalate evenimente deosebite.

***III. CALITATEA MEDIULUI***

1. **În domeniul aerului**

Nuau fost semnalate evenimente deosebite.

**2. În domeniul solului şi vegetaţiei**

**Administrația Rezervației Biosferei Delta Dunării Tulcea:**

-informează telefonic că în data de 05.01.2019 au fost semnalate două incendii de stuf, papură și vegetație uscată în cadrul Districtului Ecologic Maliuc, primul în zona Lacului Tătaru, iar al doilea în zona Corja-Canal Mitchina. Se va reveni cu informații;

-revine cu informații telefonice despre incendiul semnalat în data de 04.01.2019 în zona Canalului Olguța, la 300 m în aval de confluența cu Canalul Șontea, în cadrul Districtului Ecologic Maliuc. Au ars cca 10 ha de vegetație uscată și 10 arbori de talie medie. Incendiul s-a stins de la sine în aceeași zi, în jurul orei 23:00. Nu au fost observate mortalități în rândul faunei sălbatice.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE